b'\n_START_ARTICLE_\nJohn Blatnik\n_START_SECTION_\n\xc5\xbdivljenje in delo\n_START_PARAGRAPH_\nRodil se je v slovenski rudarski dru\xc5\xbeini v \xc5\xbeelezarskem okoli\xc5\xa1u v Minnesoti. Leta 1935 je diplomiral iz kemije in bil 1941 izvoljen v senat dr\xc5\xbeave Minnesote. Ob vstopu Zdru\xc5\xbeenih dr\xc5\xbeav Amerike v 2. svetovno vojno se je javil kot prostovoljec k vojnemu letalstvu in bil izbran za \xc4\x8dlana voja\xc5\xa1kih misij v zavezni\xc5\xa1kih enotah. Julija 1944 je kot letalski kapetan s padalom pristal blizu Plitvi\xc4\x8dkih jezer. Nekaj mesecev je bil v Glavnem \xc5\xa1tabu hrva\xc5\xa1kih partizanov, kjer je skrbel za usodo nad na\xc5\xa1im ozemljen sestreljenih ameri\xc5\xa1kih pilotov. Dne 8. januarja 1945 se je pridru\xc5\xbeil Glavnemu \xc5\xa1tabu Narodnoosvobodilne vojske in partizanskih odredov Slovenije v Beli krajini. S slovenskimi partizani je bil vse do osvoboditve Trsta, nato je po nekaj tedenskem okrevanju v Caserti posredoval med ameri\xc5\xa1kim voja\xc5\xa1kim poveljstvom in poveljstvom narodnoosvobodilnih sil. Po vrnitvi v ZDA je kot \xc4\x8dlan naprednih organizacij sodeloval pri zbiranju pomo\xc4\x8di za novo Jugoslavijo. Leta 1946 je bil kot demokratski zastopnik v 8. okro\xc5\xbeju Minnesote izvoljen v ameri\xc5\xa1ki kongres; vanj je bil nato izvoljen \xc5\xa1e \xc5\xa1tirinajstkrat. V kongresnem komiteju za javna dela je vodil podkomite za nadzor nad gradnjami avtocest in podkomite za reke in pristani\xc5\xa1\xc4\x8da. Na njegov predlog je bil sprejet zakon o za\xc5\xa1\xc4\x8diti rek in jezer. Po vojni je kot \xc4\x8dlan uradnih delegacij in zasebno pogosto obiskoval domovino star\xc5\xa1ev, se ve\xc4\x8dkrat sre\xc4\x8dal z Josipom Brozom in Edvardom Kardeljem ter drugimi pomembnimi politiki. Veliko je prispeval k bolj\xc5\xa1i obve\xc5\xa1\xc4\x8denosti ameri\xc5\xa1ke javnosti o dogajanju v Jugoslaviji med narodnoosvobodilno borbo in po vojni._NEWLINE_Leta 1996 je posmrtno prejel Zlati \xc4\x8dastni znak svobode Republike Slovenije\xc2\xa0\xc2\xbbza zasluge v dobro slovenskemu narodu med drugo svetovno vojno in po njej ter ob osamosvajanju in za krepitev prijateljstva med ZDA in Republiko Slovenijo.\xc2\xab'